**Сезоните на жената**

**ЕСЕ НА ТЕМА „ВДЪХНОВЯВАЩА, УСПЕШНА И КРАСИВА – ПРЕДИЗВИКАТЕЛСТВОТО ДА БЪДЕШ ЖЕНА“**

Животът на жената е пътека, по която върви устремена от най-ранната и крехка пролет до смразяващата от студ зима…

Всяка жена е като първото пролетно кокиче, което надвива снега, дирейки слънцето… Ражда се на земята с плач, за да започне да се бори…

Каква е пролетта? Непостоянна, променлива, бурна, бързаща за някъде. Ефирна, кокетна, нежна, окъпала щедро в цвят овошките, които ще дадат плод. Стопляща и събуждаща – хора и демони, инстинкти, чувства, пориви, надежди и очаквания. Неуверена и плаха, млада и желана, красива и неоткъсната… До първата градушка на лятната буря… Със соления вкус на море, пълно с неизвестни и подводни течения, сърдити пенливи вълни и нужда от пристан или уютно пристанище… Пролетната непокорна стихия сякаш търси своята котва стабилност, която да я обуздае завинаги…

А небето е невинаги синьо и безоблачно. Есента, в житейския кръговрат, идва с хлад и напояващи дъждове, които често ни удавят в своята непрекъснатост, с молитва надежда за топлина и ласка от слънцето. Равносметка и зрялост, какво сме постигнали или загубили, преодолели или отложили… Нещо от нас непрестанно окапва, разпиляваме и последния си лист, душата ни се оголва като клоните на дърветата, лишена от излишната суета на времето, скрито във вените…

Сребреят косите ни като тънки прашинки от ледени късове, лишени от дивата дързост на неопитомено момиче. Зимата се превръща в сезон на топлото огнище, което като бъдник пази традиции, спомени, ценности. Подклажда с топлите въглени живота в неговото неспиращо обновление. Внучката в ръцете й е едва трепкаща пролет, която неусетно ще премине прага на лятото. Майка й все още търси отговори на своите есенни терзания, които изплаква на единственото рамо, готово винаги да я утеши или прегърне, да прости и да превърже раните, да поеме болките, стига да можеше…

Такива виждам жените ежедневно. Погълнати в кръговрата на времето, вървейки по собствената си пътека, която е не просто природен закон, а безкрайност… „Всички жени си приличаме в житейските сезони, но всяка е вдъхновяваща, успешна и красива по своему”…

**P.S. Честит празник, дами! „И на 20 и на 30 по две” …**

Диляна Тодорова, гр. Димитровград